सन् 1985-86 में जब हम कुछ मित्रों ने इलेक्ट्रॉनिक्स एवं कम्प्यूटर पर केंद्रित विज्ञान लोकप्रियकरण का कार्यक्रम हाथ में लिया, तो उस समय् बी.बी.सी. माइक्रो और जेड.एक्स. स्पेक्ट्रम जैसी मशीनें ही शिक्षा के लिये उपलब्ध थीं और 64केबी/128केबी मशीनों को भी अच्छा माना जाता था। इलेक्ट्रॉनिक्स, कम्प्यूटर तथा दूरसंचार के अभिसरण से उत्पन्न सूचना प्रौद्योगिकी जैसा शब्द अभी क्षितिज पर नहीं उभरा था। प्रोसेसिंग के लिये मिनी तथा मेनफ्रेम कम्प्यूटरो का प्रयोग किया जा रहा था और बड़े कम्प्यूटर केंद्रों की विजिट को ही शैक्षिक कार्यवाही माना जाता था। हमने सोसायटी फॉर इलेक्ट्रॉनिक्स एंड कम्प्यूटर टेक्नॉलॉजी (सेक्ट) की स्थापना की और शालाओं में कम्प्यूटर प्रशिक्षण कार्यक्रम शुरू किये। हमें प्रारंभ में ही समझ में आ गया था कि मध्यप्रदेश के छात्रों से हिन्दी में ही बात करनी होगी। हमने हिन्दी में कम्प्यूटर विषय पर पुस्तकें लिखना प्रारंभ किया और छात्रों को अतिरिकत जानकारी देने के लिए एक पत्रिका की योजना बनायी। इस तरह शुरू हुआ था 'इलेक्ट्रॉनिकी आपके लिए' का सफर' सन 1988 में।